Ψήφισμα του Ευρωπαϊκού Κοινοβουλίου

της 10ης Μαΐου 2011

που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού της κοινής επιχείρησης Artemis για το οικονομικό έτος 2009

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους τελικούς ετήσιους λογαριασμούς της κοινής επιχείρησης Artemis για το οικονομικό έτος 2009,

έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της κοινής επιχείρησης Artemis για το οικονομικό έτος που έληξε την 31η Δεκεμβρίου 2009, συνοδευόμενη από τις απαντήσεις της κοινής επιχείρησης [1],

έχοντας υπόψη τη σύσταση του Συμβουλίου της 15ης Φεβρουαρίου 2011 (05894/2011 — C7-0051/2011),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΚ) αριθ. 74/2008 του Συμβουλίου, της 20ής Δεκεμβρίου 2007, σχετικά με τη σύσταση της κοινής επιχείρησης Artemis για την υλοποίηση κοινών τεχνολογικών πρωτοβουλιών στα ενσωματωμένα συστήματα υπολογιστών [3], και ιδίως το άρθρο 11 παράγραφος 4,

έχοντας υπόψη τους δημοσιονομικούς κανόνες της κοινής επιχείρησης Artemis που εγκρίθηκαν με απόφαση του διοικητικού συμβουλίου της στις 18 Δεκεμβρίου 2008,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [4], και ιδίως το άρθρο 94,

έχοντας υπόψη το άρθρο 77 και το παράρτημα VI του Κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού (A7-0126/2011),

Α. λαμβάνοντας υπόψη ότι το Ελεγκτικό Συνέδριο επισημαίνει ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2009 είναι αξιόπιστοι και ότι οι υποκείμενες πράξεις είναι νόμιμες και κανονικές,

Β. λαμβάνοντας υπόψη ότι η κοινή επιχείρηση Artemis συστάθηκε τον Δεκέμβριο του 2007 με σκοπό να καθορίσει και να υλοποιήσει "θεματολόγιο έρευνας" για την ανάπτυξη βασικών τεχνολογιών για ενσωματωμένα συστήματα υπολογιστών σε διάφορα πεδία εφαρμογής ώστε να ενισχυθεί η ευρωπαϊκή ανταγωνιστικότητα και βιωσιμότητα και να καταστεί δυνατή η εμφάνιση νέων αγορών και κοινωνικών εφαρμογών,

Γ. λαμβάνοντας υπόψη ότι η κοινή επιχείρηση βρίσκεται στη φάση εκκίνησης και ότι έως τα τέλη του 2009 δεν είχαν τεθεί πλήρως σε εφαρμογή τα συστήματα εσωτερικού ελέγχου και χρηματοοικονομικής αναφοράς,

Εκτέλεση του προϋπολογισμού

1. σημειώνει ότι ο τελικός προϋπολογισμούς της κοινής επιχείρησης για το 2009 συμπεριλάμβανε πιστώσεις αναλήψεως υποχρεώσεων ύψους 46000000 ευρώ και πιστώσεις πληρωμών ύψους 8000000 ευρώ· αναγνωρίζει, επιπλέον, ότι τα ποσοστά χρησιμοποίησης των πιστώσεων αναλήψεως υποχρεώσεων και των πιστώσεων πληρωμών ήταν 81 % και 20 % αντίστοιχα·

2. αναγνωρίζει ότι η κοινή επιχείρηση βρίσκεται ακόμη σε φάση εκκίνησης και κατανοεί, ως εκ τούτου, το σχετικά χαμηλό ποσοστό χρησιμοποίησης των πιστώσεων πληρωμών·

Εισφορά των μελών

3. καλεί την κοινή επιχείρηση να εναρμονίσει την παρουσίαση των εισφορών των μελών στους λογαριασμούς υπό την καθοδήγηση της Επιτροπής·

4. καλεί την κοινή επιχείρηση να αναπτύξει περαιτέρω διατάξεις για τη συμμετοχή και τη συγχρηματοδότηση και, ειδικότερα, όσον αφορά:

- τις ρυθμίσεις που αφορούν την προσχώρηση νέων μελών,

- τις εισφορές των μελών σε είδος,

- τους όρους και τις προϋποθέσεις βάσει των οποίων η κοινή επιχείρηση μπορεί να ασκεί λογιστικό έλεγχο στις εισφορές των μελών,

- τις προϋποθέσεις υπό τις οποίες το διοικητικό συμβούλιο μπορεί να εγκρίνει τη συγχρηματοδότηση·

Συστήματα εσωτερικού ελέγχου

5. παροτρύνει την κοινή επιχείρηση να ολοκληρώσει την εφαρμογή των συστημάτων εσωτερικού ελέγχου και δημοσιονομικών πληροφοριών· καλεί ειδικά την κοινή επιχείρηση:

- να βελτιώσει την τεκμηρίωση των ηλεκτρονικών διεργασιών και δραστηριοτήτων, καθώς και τη χαρτογράφηση των ηλεκτρονικών κινδύνων,

- να αναπτύξει σχέδιο για τη διασφάλιση της αδιάλειπτης λειτουργίας της επιχείρησης,

- να αναπτύξει πολιτική προστασίας των δεδομένων·

6. καλεί την κοινή επιχείρηση να συμπεριλάβει στους δημοσιονομικούς κανόνες της ειδική αναφορά στις εξουσίες της Υπηρεσίας Εσωτερικού Ελέγχου (YEE) ως εσωτερικού ελεγκτή της, με βάση τη διάταξη που περιέχει ο δημοσιονομικός κανονισμός πλαίσιο για τους κοινοτικούς οργανισμούς·

7. φρονεί, συγκεκριμένα, ότι η YEE, στο πλαίσιο του ρόλου της ως εσωτερικού ελεγκτή, πρέπει να παρέχει συμβουλές στην κοινή επιχείρηση σχετικά με την αντιμετώπιση των κινδύνων, διατυπώνοντας ανεξάρτητα τη γνώμη της σχετικά με την ποιότητα των συστημάτων διαχείρισης και ελέγχου και εκδίδοντας συστάσεις για τη βελτίωση των όρων εκτέλεσης των πράξεων και για την προώθηση της χρηστής δημοσιονομικής διαχείρισης· θεωρεί επίσης ουσιώδες να υποβάλλει η κοινή επιχείρηση στην αρμόδια για την απαλλαγή αρχή έκθεση που συντάσσεται από τον εκτελεστικό διευθυντή της και η οποία συνοψίζει τον αριθμό και το είδος των εσωτερικών ελέγχων που πραγματοποιήθηκαν από τον εσωτερικό ελεγκτή, τις συστάσεις που διατυπώθηκαν και τις ενέργειες που ανελήφθησαν σε συνέχεια αυτών των συστάσεων·

8. είναι της γνώμης ότι, δεδομένου του μεγέθους του προϋπολογισμού της και του σύνθετου χαρακτήρα των καθηκόντων της, η κοινή επιχείρηση πρέπει να εξετάσει το ενδεχόμενο σύστασης μιας επιτροπής λογιστικού ελέγχου που θα υποβάλλει εκθέσεις απευθείας στο διοικητικό συμβούλιο·

Έλλειψη συμφωνίας φιλοξενίας

9. παροτρύνει την κοινή επιχείρηση να προβεί επειγόντως στη σύναψη συμφωνίας φιλοξενίας με το Βέλγιο όσον αφορά τη στέγαση σε γραφεία, τα προνόμια και τις ασυλίες και τη λοιπή στήριξη που πρέπει να προσφέρει το Βέλγιο στην κοινή επιχείρηση, όπως προβλέπεται στο άρθρο 17 του κανονισμού (ΕΚ) αριθ. 74/2008.

[1] ΕΕ C 342 της 16.12.2010, σ. 1.

[2] ΕΕ L 248 της 16.9.2002, σ. 1.

[3] ΕΕ L 30 της 4.2.2008, σ. 52.

[4] ΕΕ L 357 της 31.12.2002, σ. 72.

--------------------------------------------------